Teodosie (Petrescu)

Teodosie (kodanikunimega Macedon Porcu; sündinud 12. detsembril 1955 Gheorghițenis) on rumeenia õigeusu teoloog ja vaimulik, alates 2001. aastast Tomise peapiiskop.

Elulugu

Haridus

Omandanud aastatel 1962–1970 põhihariduse Dorna-Arini üldhariduskoolis, alustas ta õpinguid Neamți kloostri vaimulikus seminaris. Aastatel 1976–1980 omandas ta vaimuliku kõrghariduse Bukaresti Ülikooli usuteaduskonnas ja täiendas end aastatel 1992–1993 Suurbritannias Birminghami Ülikoolis. 

Teodosiel on kaks doktorikraadi: 1999. aastal kaitses ta Bukaresti Ülikooli usuteaduskonnas väitekirja "Psalmid ning nende tähtsus kiriku misjoni- ja pastoraaltöös" ning 2005. aastal Bukaresti Riiklikus Muusikaülikoolis väitekirja "Pühakiri muusikas ja muusika pühakirjas".

Kiriklik teenistus

1977. aastal astus Macedon Petrescu noviitsiks Prahova maakonna Crasna kloostris. Mungaks pühitseti ta 6. detsembril 1990 Teodosie nime all samas kloostris. 24. veebruaril 1991 pühitseti ta preestermungaks. 

Ta oli alates 1982. aastast Bukarestis patriarhi kabeli kooris laulja. Alates 1986. aastast töötas ta usuteaduse õppejõuna. Pärast preestriks pühitsemist 1991. aastal sai tema ülesandeks korraldada Bukarestis heategevuse ja hoolekande toetamiseks vajalikku äritegevust.

3. aprillil 1994 pühitseti isa Teodosie Bukaresti Püha Spiridoni uues kirikus Bukaresti peapiiskopkonna vikaarpiiskopiks, veidi varem oli talle antud arhimandriidi aunimetus. Vikaarpiiskopina sai temast ka Rumeenia Õigeusu Kiriku Sinodi liige. Pärast senise Tomise peapiiskopi Lucian (Florea) surma valiti ta 21. veebruaril 2001 toimunud valimiskogul uueks Tomise peapiiskopiks ja pühitseti ametisse sama aasta palmipuude pühal, 8. aprillil Constanța Pühade Peetruse ja Pauluse katedraalis. 

Alates 1994. aastast on ta vastavalt oma piiskopiametile Rumeenia Õigeusu Kiriku Sinodi liige.

Tegevus hariduses

Macedon Petrescu töötas 1. oktoobrist 1986 Bukaresti Ülikooli usuteaduskonna assistendina, kellena töötas kuni vikaarpiiskopi pühitsuse saamiseni 1994. aastal. 

Pärast asumist Constanțasse Tomise peapiiskopi ametikohale anti talle aprillis 2002 ülikooliprofessori ametinimetus ja 17. septembril 2002 valiti ta Constanța Ovidiuse Ülikooli usuteaduskonna dekaaniks. Sellel ametikohal töötas peapiiskop Teodosie ligi kümme aastat, märtsini 2012, mil temast sai sama ülikooli prorektor rahvusvaheliste suhete ja välisüliõpilaste alal.

Alates 2002. aastast on ta Ovidiuse Ülikooli senati liige ja 2003. aastast Rumeenia Teaduste Akadeemia liige. 2009. aastal valiti ta Milano Ülikooli õigusteaduskonna juures tegutseva rahvusvahelise õigus- ja religiooniuuringute konsortsiumi liikmeks. 

Alates 2007. aastast on peapiiskop Teodosie ühtlasi Rumeenia Rahvusliku Kirikulaulu Ühingu esimene asepresident.

Ta on osalenud aastatel 2010–2012 Iiri Oikumeenika Kooli korraldatud religioonidevaheliste uuringute ja kultuuridevahelise dialoogi intensiivkursuse "Translating God(s)" läbiviimises, mida on toetanud Euroopa Liidu Erasmuse programm.

Vastuolud

Mais 2009 algatati peapiiskop Teodosie suhtes uurimine: teda kahtlustati altkäemaksu võtmises ja võltsimisele õhutamises. Väidetavalt võimaldas piiskop teatud summade eest ühele vaimulikukandidaadile reeglitevälist vastuvõttu ülikooli ja vaimulikupühitsust. Uurimise käigus tunnistasid tema piiskopkonna 26 preestrit, et peapiiskop on võtnud altkäemakse nii siis kui ka varem. Väljaande România Liberă ajakirjanikud on salvestanud varjatud kaameraga vestluse, kus peapiiskop Teodosie väidetavalt altkäemaksu küsis.Cat costa Duhul Sfant in Romania? România Liberă, 05.05.2009. (vaadatud 18.09.2012)IPS Teodosie, acuzat ca ia spaga pentru preotie YouTube, 06.05.2009. (vaadatud 18.09.2012)  Piiskopkonna ametliku seisukoha järgi oli aga tegemist vabatahtlike annetustega kirikule. Skandaal leidis kajastamist nii Rumeenia kui ka välismaa ajakirjanduses.Romanian Orthodox archbishop accused of bribery Taiwan News, 13.05.2009. (vaadatud 18.09.2012)Teodosie, the Prosecuted ZiuaConstanta.ro, 07.05.2009. (vaadatud 18.09.2012)Teodosie filed complaint against legal pursuit Nine O'Clock.ro, 03.09.2009. (vaadatud 18.09.2012)

Teadaolevalt lõppesid nii riiklik kui ka kirikusisene uurimine tulemusteta ning peapiiskoppi ei karistatud.

Peapiiskop Teodosie juhitud Tomise piiskopkond on pikka aega olnud maksuvõlglane. Septembriks 2010 oli peapiiskopkonnal maksmata 4,2 miljoni Rumeenia leud tööjõumakse, mille tulemusel kehtestas Rumeenia maksuamet peapiiskopkonna varadele kasutamiskeelu. Peapiiskop Teodosie väitis selle peale, et pühad esemed ja hooned on võõrandamatud, kuid laskis siiski osa maksuvõlast, 500 000 leud, tasuda. Kuna detsembriks 2011 oli tasumata makse ikka veel üle 1 miljoni leu, kehtestas maksuamet uue kasutuspiirangu.

Teosed

Peapiiskop Teodosie sulest on ilmunud kokku kaheksa rumeeniakeelset monograafiat ning teaduslikke ja populaarteaduslikke artikleid. Peamiselt on ta oma uurimustes käsitlenud kirikumuusikat ja laiemalt muusika rolli kristlikus pärandis, näiteks puudutavad neid teemasid 2008. aastal ilmunud "Ülistuslaul ja pühakiri" ("Cântarea de cult și Sfânta Scriptură") ning "Vana testamendi muusika" ("Muzica Vechiului Testament").

Ühtlasi kuulub peapiiskop Teodosie kuue õigeusu teoloogia suunitlusega väljaande toimetuskolleegiumisse. Nende seas on nii Ovidiuse Ülikooli toimetiste usuteaduse sariväljaanne kui ka kaks tema oma piiskopkonna perioodilist väljaannet.

Tunnustus

 2002 – Rumeenia Tähe ordu rüütel
 2010 – Rumeenia Riikliku Kooriühingu diplom koorilaulu, vaimuliku ja ilmaliku kultuurielu edendamise eest oma piiskopkonnas

Viited

Kategooria:Rumeenia õigeusu vaimulikud
Kategooria:Bukaresti ülikooli vilistlased
Kategooria:Sündinud 1955